b'\n_START_ARTICLE_\nKiinan moottoritieverkko\n_START_SECTION_\n7918-verkko\n_START_PARAGRAPH_\n13. tammikuuta 2005 Kiinan liikenneministeri Zhang Chunxian ilmoitti, ett\xc3\xa4 maa tulee rakentamaan 85\xc2\xa0000 kilometrin (53 000\xc2\xa0mi) pituisen moottoritieverkon seuraavan kolmen vuosikymmenen aikana. Moottoritiet yhdist\xc3\xa4isiv\xc3\xa4t kaikki maakuntien p\xc3\xa4\xc3\xa4kaupungit ja yli 200\xc2\xa0000 asukkaan kaupungit. Suunnitelma nimettiin 7918-verkoksi, joka koostuu 7 Pekingist\xc3\xa4 l\xc3\xa4htev\xc3\xa4st\xc3\xa4 s\xc3\xa4teitt\xc3\xa4isest\xc3\xa4, 9 pohjois-etel\xc3\xa4suuntaisesta ja 18 it\xc3\xa4-l\xc3\xa4nsisuuntaisesta valtakunnallisesta moottoritiest\xc3\xa4. Lis\xc3\xa4ksi uuteen kansalliseen moottoritieverkkoon kuului 6 pitk\xc3\xa4\xc3\xa4 alueellista keh\xc3\xa4moottoritiet\xc3\xa4, 36 keh\xc3\xa4moottoritiet\xc3\xa4 l\xc3\xa4hinn\xc3\xa4 maakuntien p\xc3\xa4\xc3\xa4kaupungeissa sek\xc3\xa4 39 yhdysmoottoritiet\xc3\xa4, jotka yhdist\xc3\xa4v\xc3\xa4t valtakunnallisia moottoriteit\xc3\xa4 toisiinsa ja maakuntien p\xc3\xa4\xc3\xa4kaupunkeihin sek\xc3\xa4 raja-asemiin._NEWLINE_Pekingist\xc3\xa4 l\xc3\xa4htev\xc3\xa4t moottoritiet numeroitiin numeroalueelta G1-G9, pohjois-etel\xc3\xa4suuntaiset moottoritiet numeroalueelta G11-G89 (parittomat numerot), it\xc3\xa4-l\xc3\xa4nsisuuntaiset moottoritiet numeroalueelta G10-G88 (parilliset numerot) ja alueelliset keh\xc3\xa4moottoritiet numeroalueelta G90-G99. Kaupunkien keh\xc3\xa4moottoritiet numeroitiin muodossa G##0x ja yhdysmoottoritiet muodossa G##1x (kaksi ensimm\xc3\xa4ist\xc3\xa4 numeroa p\xc3\xa4\xc3\xa4tien numerot). My\xc3\xb6s rinnakkaiset moottoritiet G4W ja G15W kuuluivat uuteen suunnitelmaan. Lis\xc3\xa4ksi maakuntien moottoriteiden numerointia yhten\xc3\xa4istettiin ja otettiin k\xc3\xa4ytt\xc3\xb6\xc3\xb6n uudet teiden numeroimis- ja nime\xc3\xa4misk\xc3\xa4yt\xc3\xa4nn\xc3\xb6t. Aiemmin maakuntien moottoriteiden nime\xc3\xa4misk\xc3\xa4yt\xc3\xa4nt\xc3\xb6 vaihteli huomattavasti ja numerointi oli sekavaa._NEWLINE_T\xc3\xa4m\xc3\xa4 korvasi aiemmat suunnitelmat vuodelta 1992, joihin kuului 5 pohjois-etel\xc3\xa4suuntaista ja 7 it\xc3\xa4-l\xc3\xa4nsisuuntaista moottoritiet\xc3\xa4. Maastoon uusi numerointi kuitenkin merkittiin vasta vuodenvaihteessa 2009-2010.\n_START_SECTION_\n71118-verkko\n_START_PARAGRAPH_\n20. kes\xc3\xa4kuuta 2013 Kiinan liikenneministeri\xc3\xb6 julkaisi uuden suunnitelman, joka koostui 7 s\xc3\xa4teitt\xc3\xa4isest\xc3\xa4, 11 pohjois-etel\xc3\xa4suuntaisesta ja 18 it\xc3\xa4-l\xc3\xa4nsisuuntaisesta valtakunnallisesta moottoritiest\xc3\xa4. Lis\xc3\xa4ksi rinnakkaisten moottoriteiden m\xc3\xa4\xc3\xa4r\xc3\xa4 kolminkertaistui, keh\xc3\xa4teiden m\xc3\xa4\xc3\xa4r\xc3\xa4 kasvoi hieman yli kymmenell\xc3\xa4 ja yhdysmoottoriteiden m\xc3\xa4\xc3\xa4r\xc3\xa4 yli kaksinkertaistui. Uuden tieverkon pituudeksi tuli 118 000 kilometri\xc3\xa4._NEWLINE_Suunnitelmassa lis\xc3\xa4ttiin my\xc3\xb6s 118 000 kilometrin verkkoon my\xc3\xb6s 18 000 kilometri\xc3\xa4 moottoriteit\xc3\xa4, jotka merkittiin my\xc3\xb6hemmin rakennettaviksi. T\xc3\xa4m\xc3\xa4 18 000 kilometri\xc3\xa4 ei ole mukana lasketussa moottoritieverkon pituudessa. N\xc3\xa4in ollen todellinen suunnitellun moottoritieverkon pituus tulee olemaan 130 000 - 135 000 kilometri\xc3\xa4, koska virallisissa luvuissa ei ole otettu huomioon my\xc3\xb6sk\xc3\xa4\xc3\xa4n p\xc3\xa4\xc3\xa4llekk\xc3\xa4ist\xc3\xa4 numerointia.\n_START_SECTION_\n13. viisivuotiskauden suunnitelma\n_START_PARAGRAPH_\nVuoden 2013 uudesta vuoteen 2030 asti ulottuvasta suunnitelmasta j\xc3\xa4tettiin pois monia uusia valtakunnallisia moottoriteit\xc3\xa4. Muun muassa uusia numeroon 4 loppuvia teit\xc3\xa4 ei numeroitu, mutta ne on merkitty laajempaan suunnitelmaan kartalla. T\xc3\xa4m\xc3\xa4 suunnitelma tullaan ottamaan k\xc3\xa4ytt\xc3\xb6\xc3\xb6n todenn\xc3\xa4k\xc3\xb6isesti 13. viisivuotiskaudella (2016-2020). Siihen kuuluu reilusti yli 150 000 kilometri\xc3\xa4 valtakunnallisia moottoriteit\xc3\xa4. Lis\xc3\xa4ksi maakunnallisissa suunnitelmissa on joitain rinnakkaismoottoriteit\xc3\xa4, jotka eiv\xc3\xa4t ole viel\xc3\xa4 mukana 71118-suunnitelmassa. N\xc3\xa4m\xc3\xa4 tullaan numeroimaan valmistuttua valtakunnallisiksi, esim. G22N Gansun maakunnassa ja G15E Shanghain ja Ningbon v\xc3\xa4lill\xc3\xa4. Uuden suunnitelmakartan pohjalta on tehty my\xc3\xb6s 12. viisivuotiskauden suunnitelma, joka on t\xc3\xa4st\xc3\xa4 supistettu versio._NEWLINE_Suunnitelmassa lis\xc3\xa4t\xc3\xa4\xc3\xa4n merkitt\xc3\xa4vi\xc3\xa4 pitki\xc3\xa4 kaksinumeroisia osuuksia, joista vuoden 2013 laajempaan suunnitelmakarttaan merkittiin vain osa, koska kaikkien osuuksien suunnitelmat eiv\xc3\xa4t ole valmiita. Lis\xc3\xa4ksi nelinumeroisia lyhymepi\xc3\xa4 moottoriteit\xc3\xa4 numeroidaan yli 50.\n_START_SECTION_\nSuuret tiek\xc3\xa4yt\xc3\xa4v\xc3\xa4t Kiinassa\n_START_PARAGRAPH_\nSuuret tiek\xc3\xa4yt\xc3\xa4v\xc3\xa4t Kiinassa:_NEWLINE_Pohjois-etel\xc3\xa4suunnassa:_NEWLINE_G1211-G1-G15: Heihe - Hainan - jatke etel\xc3\xa4\xc3\xa4n?; it\xc3\xa4inen rannikkotie => Magadaniin, Anchorageen, New Yorkiin/Los Angelesiin / mahdollisesti Hainanista meren yli Jakartaan, Sydneyhin_NEWLINE_G1113-G1-G4-G15-G75: Dandong - Dongxing (AH1); Aasian valtatie AH1, ns. "Rannikon Silkkitie" => Hanoihin, Bangkokiin, Jakartaan / Souliin, Tokioon_NEWLINE_G49: Mohe - Kanton; Amerikan-Aasian silkkitie => Magadaniin, Anchorageen, New Yorkiin/Los Angelesiin_NEWLINE_It\xc3\xa4-l\xc3\xa4nsisuunassa:_NEWLINE_G6-G0612-G3012: Peking - Khunjerab; keskinen silkkitie => Teheraniin, Istanbuliin, Pariisiin_NEWLINE_G30/G40: Lianyungang/Shanghai - Huorguosi; pohjoinen silkkitie => Moskovaan, Helsinkiin_NEWLINE_G50: Shanghai - Nielamu; etel\xc3\xa4inen silkkitie => Delhiin/Mumbaihin, Teheraniin, Istanbuliin, Dubaihin\n_START_SECTION_\nKeh\xc3\xa4teiden muuttaminen valtakunnallisiksi\n_START_PARAGRAPH_\nAlun perin keh\xc3\xa4moottoritiet olivat valtakunnallisia vain suurimmissa kaupungeissa, mutta sittemmin esim. Jilinin, Shanxin ja Jiangxin maakunnissa on kaikki maakunnalliset keh\xc3\xa4tiet muutettu valtakunnallisiksi. Lis\xc3\xa4ksi monissa suurissa kaupungeissa on suunnitteilla toinen tai jopa kolmaskin valtakunnallinen keh\xc3\xa4moottoritie._NEWLINE_Kaikissa maakunnissa on prefektuuritason kaupungeille suunnitteilla keh\xc3\xa4moottoritiet, ja ensimm\xc3\xa4isen\xc3\xa4 maakuntana Shanxin maakunnan suunnitelmissa on rakentaa kaikkiin prefektuuritason kaupunkeihin valtakunnallinen keh\xc3\xa4moottoritie. Maakunta lis\xc3\xa4si 2010-luvun vaihteessa l\xc3\xa4hes kaikki kaupunkien keh\xc3\xa4moottoritiet osaksi valtakunnallista verkkoa. Viimeinen maakunnallinen keh\xc3\xa4tie, Yunchengin keh\xc3\xa4tie muutettiin kes\xc3\xa4ll\xc3\xa4 2013 valtakunnalliseksi._NEWLINE_Jo 12. viisivuotiskauden aikana usea maakunta on tehnyt n\xc3\xa4m\xc3\xa4 lis\xc3\xa4ykset valtakunnalliseen verkkoon, ja 13. viisivuotiskauden aikana (2016-2020) tullaan uudelleennumeroimaan kaikkien prefektuurien maakunnalliset keh\xc3\xa4moottoritiet valtakunnallisiksi. Lis\xc3\xa4ksi mahdollisten uusien prefektuurien my\xc3\xb6t\xc3\xa4 n\xc3\xa4iden teiden m\xc3\xa4\xc3\xa4r\xc3\xa4 voi kasvaa entisest\xc3\xa4\xc3\xa4n.\n_START_SECTION_\nHinta\n_START_PARAGRAPH_\nKiinan moottoritieverkon kokonaishinnaksi on arvioitu 2 biljoonaa yuania (noin 240 miljardia USD). Vuosien 2005-2010 vuosittaiseksi investoinniksi oli suunniteltu 140-150 miljardia yuania (17-18 miljardia USD) ja vuosien 2010-2020 vuosittaiseksi investoinniksi 100 miljardia yuania (12 miljardia USD). Investointien m\xc3\xa4\xc3\xa4r\xc3\xa4 on kuitenkin huomattavasti t\xc3\xa4t\xc3\xa4 korkeampi, varsinkin maakunnallisten moottoritieverkkojen kasvun sek\xc3\xa4 uuden valtakunnallisen suunnitelman takia._NEWLINE_Rahoitus moottoriteiden rakentamiseen ker\xc3\xa4t\xc3\xa4\xc3\xa4n autoverosta, paikallisesti ker\xc3\xa4tyist\xc3\xa4 veroista, valtion bondeista sek\xc3\xa4 vieraasta p\xc3\xa4\xc3\xa4omasta. Poiketen monista muista moottoritiej\xc3\xa4rjestelmist\xc3\xa4 Kiinan j\xc3\xa4rjestelm\xc3\xa4 on l\xc3\xa4hes kokonaan maksullinen.\n_START_SECTION_\nNime\xc3\xa4minen\n_START_PARAGRAPH_\nAlun perin kiinalaiset moottoritiet olivat nimelt\xc3\xa4\xc3\xa4n joko "motorway" tai "highway", ja maa kutsui n\xc3\xa4it\xc3\xa4 nimell\xc3\xa4 "freeway". T\xc3\xa4m\xc3\xa4 johtui siit\xc3\xa4, ett\xc3\xa4 englannin sana "free" (vapaa) tarkoitti, ett\xc3\xa4 liikenne on vapaasti kulkevaa eik\xc3\xa4 liikennevirran tarvinnut pys\xc3\xa4hty\xc3\xa4 liikennevaloihin tai risteyksiin. Kuitenkin sana "free" tarkoittaa my\xc3\xb6s ilmaista ja maksutonta, ja t\xc3\xa4m\xc3\xa4 oli harhaanjohtavaa, koska kiinalaisista moottoriteist\xc3\xa4 l\xc3\xa4hes kaikki ovat maksullisia. 1990-luvun puoliv\xc3\xa4liss\xc3\xa4 teiden viralliseksi nimeksi vakiintui t\xc3\xa4m\xc3\xa4n vuoksi "expressway" (pikatie). Nykyisin aiemmin my\xc3\xb6s moottoriteill\xc3\xa4 k\xc3\xa4ytetty nimitys "highway" tarkoittaa tavallista valtatiet\xc3\xa4 eik\xc3\xa4 moottoritiet\xc3\xa4._NEWLINE_Kiinassa on moottoriteiden lis\xc3\xa4ksi my\xc3\xb6s pikateit\xc3\xa4 (eng. "Express routes"; kiin. "kuaisugonglu" (vrt. "gaosugonglu" (moottoritie))). Pikatiet sijaitsevat l\xc3\xa4hinn\xc3\xa4 kaupungeissa ja ovat moottoritietasoisia. N\xc3\xa4ist\xc3\xa4kin k\xc3\xa4ytet\xc3\xa4\xc3\xa4n yleens\xc3\xa4 virallisesti nime\xc3\xa4 "Expressway"._NEWLINE_Moottoriteiden nimet koostuvat yleens\xc3\xa4 nelj\xc3\xa4st\xc3\xa4 kiinalaisesta merkist\xc3\xa4. ensimm\xc3\xa4inen merkki on nimen alkupisteen ensimm\xc3\xa4inen ja toinen merkki p\xc3\xa4\xc3\xa4tepisteen ensimm\xc3\xa4inen kirjain. Lis\xc3\xa4ksi n\xc3\xa4iden per\xc3\xa4ss\xc3\xa4 on kiinalainen moottoritien lyhenne, "gaosu". Poikkeustapauksissa nimess\xc3\xa4 voi olla my\xc3\xb6s viisi kirjainta. T\xc3\xa4ll\xc3\xb6in ensimm\xc3\xa4isen ja toisen merkin v\xc3\xa4liin sijoitetaan sen paikkakunnan nimen ensimm\xc3\xa4inen kiinalainen merkki, jonka kautta moottoritie kulkee. My\xc3\xb6s paikannimen viimeist\xc3\xa4 kiinalaista merkki\xc3\xa4 k\xc3\xa4ytet\xc3\xa4\xc3\xa4n poikkeustapauksissa paikannimen ensimm\xc3\xa4isen merkin sijasta._NEWLINE_Keh\xc3\xa4tiet nimet\xc3\xa4\xc3\xa4n sen kaupungin mukaan kiinalaisin merkein, mink\xc3\xa4 ymp\xc3\xa4ri ne kiert\xc3\xa4v\xc3\xa4t (aluekeh\xc3\xa4tiet alueen mukaan). Lis\xc3\xa4ksi keh\xc3\xa4teiden nimess\xc3\xa4 on kaupungin nimen per\xc3\xa4ss\xc3\xa4 kiinalaisin merkein "kaupungin keh\xc3\xa4moottoritie" (rao cheng gaosu) ja aluekeh\xc3\xa4teiden nimess\xc3\xa4 "keh\xc3\xa4moottoritie" (huan gaosu)._NEWLINE_Kiinalainen tiennimi esiintyy tapauskohtaisesti my\xc3\xb6s numerokylteiss\xc3\xa4.\n_START_SECTION_\nLait\n_START_PARAGRAPH_\nKiinalaisten moottoriteiden nopeusrajoituksia korotettiin tieliikenteen turvallisuuslain voimaantulon my\xc3\xb6t\xc3\xa4 110\xc2\xa0km/h:sta 120\xc2\xa0km/h:n 1. toukokuuta 2004. Maan liikennelakiin on kirjattu my\xc3\xb6s v\xc3\xa4himm\xc3\xa4isnopeudeksi moottoriteille 70\xc2\xa0km/h. Kuitenkin reunimmaisella ajokaistalla t\xc3\xa4m\xc3\xa4 voi olla 60\xc2\xa0km/h ja ohituskaistalla 100\xc2\xa0km/h tai jopa 110\xc2\xa0km/h. Sek\xc3\xa4 ylinopeudesta ett\xc3\xa4 alinopeudesta rangaistaan sakolla._NEWLINE_Tieliikenteen turvallisuuslaki sallii my\xc3\xb6s uusien kuljettajien (joilla on ollut kiinalainen ajokortti alle vuoden ajan) k\xc3\xa4ytt\xc3\xa4\xc3\xa4 moottoriteit\xc3\xa4, mik\xc3\xa4 oli kielletty\xc3\xa4 1990-luvun puolesta v\xc3\xa4list\xc3\xa4 huhtikuuhun 2004._NEWLINE_Oikealta ohittaminen, kaahailu ja pientareella tai keskikaistalla tarpeettomasti ajaminen johtavat ankariin sakkoihin._NEWLINE_Lis\xc3\xa4ksi joissain maakunnissa on aikaraja moottoritielt\xc3\xa4 poistumiseen (12 tai 24 h). T\xc3\xa4m\xc3\xa4n ylitt\xc3\xa4misest\xc3\xa4 voidaan peri\xc3\xa4 jopa 400 yuanin (50 \xe2\x82\xac) ylim\xc3\xa4\xc3\xa4r\xc3\xa4inen tullimaksu. Aikaraja ei koske moottoritiehotelleissa y\xc3\xb6pyneit\xc3\xa4 autoilijoita. Aikaraja on laskettu sen mukaan, mik\xc3\xa4 aika menee enint\xc3\xa4\xc3\xa4n moottoritien ajamiseen maakunnan p\xc3\xa4\xc3\xa4st\xc3\xa4 p\xc3\xa4\xc3\xa4h\xc3\xa4n._NEWLINE_Joissain maakunnissa raskaan liikenteen ajoneuvot eiv\xc3\xa4t saa k\xc3\xa4ytt\xc3\xa4\xc3\xa4 moottoriteit\xc3\xa4 y\xc3\xb6ll\xc3\xa4 tai huonolla kelill\xc3\xa4 onnettomuusvaaran takia.\n_START_SECTION_\nMuuttuva ohjaus\n_START_PARAGRAPH_\nUseilla kiinalaisilla moottoriteill\xc3\xa4 on k\xc3\xa4yt\xc3\xb6ss\xc3\xa4 my\xc3\xb6s muuttuva ohjaus. Muuttuvalla ohjauksella varoitetaan tiet\xc3\xb6ist\xc3\xa4, ruuhkista, matka-ajasta ja ajokelist\xc3\xa4 sek\xc3\xa4 opastetaan vaihtoehtoiselle reitille. Poikkeuksena l\xc3\xa4nsimaihin muuttuvissa opasteissa annetaan my\xc3\xb6s varoituksia kaahailuun ja liikennes\xc3\xa4\xc3\xa4nt\xc3\xb6jen rikkomiseen. Liikennemerkkien sis\xc3\xa4lt\xc3\xb6 on yleens\xc3\xa4 kirjoitettu vain kiinaksi.\n_START_SECTION_\nLiittym\xc3\xa4numerointi\n_START_PARAGRAPH_\nKiina on viitoittanut alusta alkaen moottoriteiden liittym\xc3\xa4numeroinnin, toisin kuin useat muut maat (Sveitsiss\xc3\xa4 ja Suomessa vuodesta 2002). Alun perin liittym\xc3\xa4numerointi oli per\xc3\xa4kk\xc3\xa4inen (1, 2, 3..), mutta tienumerouudistuksessa vuonna 2010 liittym\xc3\xa4numeroinnin perusteita muutettiin. Nykyinen numerointi perustuu et\xc3\xa4isyyteen, esim. 237,3\xc2\xa0km kohdalla oleva eritasoliittym\xc3\xa4 on numeroltaan 237 ja 844,8\xc2\xa0km kohdalla oleva liittym\xc3\xa4 on numeroltaan 844. Kiinan moottoriteist\xc3\xa4 osa on hyvin pitki\xc3\xa4, joten todellinen et\xc3\xa4isyys voi tien loppup\xc3\xa4\xc3\xa4ss\xc3\xa4 olla eri kuin viitoitettu numerointi. Heitto on kuitenkin yleens\xc3\xa4 vain muutaman kilometrin suuntaansa 1 000 kilometrin matkalla. Pitkist\xc3\xa4 moottoriteist\xc3\xa4 johtuen l\xc3\xa4hemp\xc3\xa4n\xc3\xa4 tien loppup\xc3\xa4\xc3\xa4t\xc3\xa4 olevat numerot voivat olla hyvin suuria. T\xc3\xa4m\xc3\xa4n v\xc3\xa4ltt\xc3\xa4miseksi virallinen s\xc3\xa4\xc3\xa4nt\xc3\xb6 on, ett\xc3\xa4 liittym\xc3\xa4numerossa on vain 3 numeroa ja esim. 2266. kilometrin kohdalla liittym\xc3\xa4numero on 266. Kuitenkin my\xc3\xb6s nelinumeroisia liittym\xc3\xa4numeroita esiintyy huomattavan paljon viitoituksessa. Kiinan liittym\xc3\xa4numerot ovat suuria G30 Lianhuo Expresswayn lis\xc3\xa4ksi my\xc3\xb6s G15 Shenhai Expresswaylla, jonka pituus on noin 3700 km._NEWLINE_My\xc3\xb6s maakunnalliset moottoritiet k\xc3\xa4ytt\xc3\xa4v\xc3\xa4t nykyisin et\xc3\xa4isyysperusteista liittym\xc3\xa4numerointia. Liittym\xc3\xa4numero on merkitty soikion sis\xc3\xa4puolelle vihrein numeroin muodossa \xe5\x87\xba\xe5\x8f\xa3 ####. Kiinalainen sana "\xe5\x87\xba\xe5\x8f\xa3" (chukou) tarkoittaa eritasoliittym\xc3\xa4\xc3\xa4._NEWLINE_Jos samalla kilometrill\xc3\xa4 on useita eritasoliittymi\xc3\xa4, liittymien numeron per\xc3\xa4\xc3\xa4n lis\xc3\xa4t\xc3\xa4\xc3\xa4n A, B, C jne.\n_START_SECTION_\nPalvelualueet\n_START_PARAGRAPH_\nKiinalaisilla moottoriteill\xc3\xa4 on palvelualueita yleens\xc3\xa4 noin 25-70 kilometrin v\xc3\xa4lein. Palvelualueet ovat nykyisin hyvinkin korkeatasoisia, ja niilt\xc3\xa4 l\xc3\xb6ytyy usein supermarketti, ravintola, hotelli ja paikoin jopa autokorjaamo. Palvelualueiden henkil\xc3\xb6kunta erityisesti syrj\xc3\xa4seuduilla ei yleens\xc3\xa4 osaa ollenkaan englantia, mutta t\xc3\xa4h\xc3\xa4nkin l\xc3\xb6ytyy poikkeuksia.\n_START_SECTION_\nTietullit\n_START_PARAGRAPH_\nL\xc3\xa4hes kaikki moottoritiet ker\xc3\xa4\xc3\xa4v\xc3\xa4t tietulleja. Tullit ovat yleens\xc3\xa4 keskim\xc3\xa4\xc3\xa4rin 0,5 yuania/km (0,05 \xe2\x82\xac/km), huomattavasti l\xc3\xa4nsimaita halvempia huomioon ottaen kiinalaisten moottoriteiden maaston, jonka takia moottoriteille joudutaan usein rakentamaan paljon tunneleita ja siltoja. V\xc3\xa4himm\xc3\xa4ismaksu on yleens\xc3\xa4 5 yuania (50 snt), ja moottoriteiden hintataso voi vaihdella suuresti. Hintataso ei riipu my\xc3\xb6sk\xc3\xa4\xc3\xa4n tien laadusta, vaan halvempi tie voi olla kalliimpaa huomattavasti parempikuntoinen ja v\xc3\xa4hemm\xc3\xa4n ruuhkainen._NEWLINE_Moottoriteiden suunnittelusta vastaa Kiinan liikenneministeri\xc3\xb6. Toisin kuin monessa muussa maassa, kiinalaisten moottoriteiden rahoitus ei tule suoraan valtiolta tai yksityiselt\xc3\xa4 yritykselt\xc3\xa4 vaan yhti\xc3\xb6lt\xc3\xa4, jossa yksityinen ja julkinen omistusosuus vaihtelee. N\xc3\xa4m\xc3\xa4 tieyhti\xc3\xb6t my\xc3\xb6s omistavat moottoritiet ja ker\xc3\xa4\xc3\xa4v\xc3\xa4t niit\xc3\xa4 k\xc3\xa4ytt\xc3\xa4vilt\xc3\xa4 autoilijoilta tietulleja. Kiinassa maakunnat vastaavat tienrakennuksesta, ja niiden v\xc3\xa4hist\xc3\xa4 varoista ja resursseista johtuen sekaomisteisia tieyhti\xc3\xb6it\xc3\xa4 on p\xc3\xa4\xc3\xa4dytty perustamaan, koska niill\xc3\xa4 on paremmat resurssit rakentaa ja paremmat mahdollisuudet lainata rahaa._NEWLINE_Moottoriteiden rakennuttamismalli on niit\xc3\xa4 harvoja asioita, joissa Kiinan Kommunistipuolue on joutunut antamaan periksi. 1990-luvun lopulla oli suunnitelmia rahoittaa moottoritiej\xc3\xa4rjestelm\xc3\xa4 polttoaineverolla ja muilla veroilla, mutta se \xc3\xa4\xc3\xa4nestettiin nurin Kiinan Kansankongressissa.\n_START_SECTION_\nMaksutavat\n_START_PARAGRAPH_\nMoottoritielle ajettaessa autoilijalle annetaan sis\xc3\xa4\xc3\xa4ntulokortti. Tietullia maksetaan ajetun matkan mukaan, ja moottoritielt\xc3\xa4 poistuttaessa sis\xc3\xa4\xc3\xa4ntulokortti annetaan tietullin virkailijalle. Kortista n\xc3\xa4hd\xc3\xa4\xc3\xa4n, milt\xc3\xa4 tietulliasemalta moottoritielle on liitytty sek\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4 ja aika. Monissa maakunnissa moottoriteill\xc3\xa4 ajamisessa on aikarajana 12/24 tuntia, joka ei kuitenkaan koske palvelualueiden hotelleissa y\xc3\xb6pyneit\xc3\xa4. Aikarajan ylitt\xc3\xa4misest\xc3\xa4 voi joutua maksamaan jopa yli 500 yuanin (50 \xe2\x82\xac) ylim\xc3\xa4\xc3\xa4r\xc3\xa4isen tiemaksun. Korttij\xc3\xa4rjestelm\xc3\xa4 on yleisimmin k\xc3\xa4ytetty maksuj\xc3\xa4rjestelm\xc3\xa4 kiinalaisilla moottoriteill\xc3\xa4._NEWLINE_ETC-j\xc3\xa4rjestelm\xc3\xa4 on yleistynyt my\xc3\xb6s Kiinassa. T\xc3\xa4m\xc3\xa4 j\xc3\xa4rjestelm\xc3\xa4 ker\xc3\xa4\xc3\xa4 tietullit automaattisesti eik\xc3\xa4 autoilijan tarvitse en\xc3\xa4\xc3\xa4 pys\xc3\xa4hty\xc3\xa4 tietullipuomille. T\xc3\xa4m\xc3\xa4 nopeuttaa liikennett\xc3\xa4 huomattavasti tietulliasemilla. ETC-j\xc3\xa4rjestelm\xc3\xa4ss\xc3\xa4 autoon on sijoitettu l\xc3\xa4hetin, joka l\xc3\xa4hett\xc3\xa4\xc3\xa4 tietoja tietulliaseman l\xc3\xa4hettimeen ja toisin p\xc3\xa4in, jolloin tiemaksu perit\xc3\xa4\xc3\xa4n maksukortilta automaattisesti.\n_START_SECTION_\nNumerointis\xc3\xa4\xc3\xa4nn\xc3\xb6t\n_START_PARAGRAPH_\nKiinalaisten moottoriteiden numerointis\xc3\xa4\xc3\xa4nn\xc3\xb6t on otettu k\xc3\xa4ytt\xc3\xb6\xc3\xb6n tienumerointiuudistuksessa 2009-2010 valtakunnallisella tasolla. My\xc3\xb6s maakunnat ovat tehneet omat numeros\xc3\xa4\xc3\xa4nt\xc3\xb6ns\xc3\xa4 t\xc3\xa4m\xc3\xa4n j\xc3\xa4lkeen. Yleens\xc3\xa4 1- tai 5- ja 0-loppuiset kaksinumeroiset moottoritiet ovat p\xc3\xa4\xc3\xa4teit\xc3\xa4.\n_START_SECTION_\nMaakunnalliset numerointis\xc3\xa4\xc3\xa4nn\xc3\xb6t\n_START_PARAGRAPH_\nMaakunnalliset moottoritiet numeroidaan useilla eri tavoilla numeros\xc3\xa4\xc3\xa4nt\xc3\xb6jen vaihdellessa maakunnittain, joskin peruss\xc3\xa4\xc3\xa4nt\xc3\xb6n\xc3\xa4 on, ett\xc3\xa4 kaksinumeroisista moottoriteist\xc3\xa4 Sxx parittomat numerot ovat pohjois-etel\xc3\xa4suuntaisille moottoriteille ja parilliset it\xc3\xa4-l\xc3\xa4nsisuuntaisille moottoriteille. Numeroalue vaihtelee maakunnittain; osa numeroista on varattu keh\xc3\xa4- ja yhdysmoottoriteille, jotka numeroidaan per\xc3\xa4kk\xc3\xa4in t\xc3\xa4m\xc3\xa4n s\xc3\xa4\xc3\xa4nn\xc3\xb6n ulkopuolella. Nelinumeroiset moottoritiet numeroidaan yleens\xc3\xa4 samalla tavalla kuin valtakunnalliset moottoritiet, joskin nelinumeroisista moottoriteist\xc3\xa4 ollaan luopumassa mahdollisuuksien mukaan poislukien keh\xc3\xa4moottoritiet.'